Filelist, cel mai mare site de piraterie online din România, nu se mai închide, așa cum a anunțat administratorul platformei, duminică, 15 octombrie.
După ce a anunțat că „Nu mai dispun de timpul necesar pentru a mă ocupa de site”, administratorul platformei a menționat că a găsit o soluție, pentru ca utilizatorii să se bucure în continuare de beneficiile site-ului.
Filelist urmează să fie preluat de o altă echipă de admini. Anunțul a fost făcut de „EboLLa”, administratorul de sistem al platformei online de piraterie din România.
„Am fost copleșiți de urările și de mesajele voastre! Știți că de-a lungul anilor mereu am spus despre comunitate ca are un cuvânt greu de spus. Cuvintele voastre au contat mereu și nu am fost nepăsători la ele niciodată. Vocea voastră s-a auzit și acum. Mă bucur să vă anunț că site-ul nu se va închide! Din acest moment sunt pornite și donațiile înapoi, deci totul revine la normal”, a anunțat marți seară, 17 octombrie, administratorul Filelist.
Unul dintre fondatorii platformei, „God”, a revenit și își va prelua atribuțiile ce țin de partea tehnică, astfel încât „site-ul să fie în continuare în viață”.
„Este de încredere, loial și cu siguranță lucrurile vor merge bine din punctul ăsta de vedere. Era totuși nevoie și de o persoană care să facă cealaltă parte din treabă. Oana se va ocupa de azi înainte de tot ce ține de staff, plata serverelor și toate lucrurile interne pe care le face un SysOp. Deci va primi promote la clasa de SysOp. Este mai mult decât capabilă și competentă ca să mențină frâiele și să se asigure că totul va merge bine din punct de vedere intern. Felicitări!”, a transmis Ebolla, scrie Hotnews.ro.
Noii admini care se vor ocupa de Filelist vor continua munca necesară pentru a menține în viață aplicația, potrivit administratorului.
„Acestea fiind spuse, acest anunț va fi și ultimul meu anunț. Eu, EboLLa, mă retrag definitiv din comunitate. Vreau să vă mulțumesc și eu personal pentru toate mesajele private și pentru toate urările pe care mi le-ați adresat. Au fost enorm de multe și vă mulțumesc din inimă pentru ele!”, a mai comunicat administratorul Filelist.